Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: szervezetekről szóló 1997. évi CLVI. törvényben meghatározott feltételek szerint nyújtja.
Paragraph Index: 729

1. A kuratórium kizárólagos döntési jogkörébe tartozik: — a kutatási programok meghatározása és meghirdetése, a tárcák érdeklődési körébe eső kutatási programokat a tárcák felkérésére vagy a TTPK határozata alapján hirdeti meg; — a pályázatok elbírálása, a szerződéskötéssel, a teljesítmény-elfogadással kapcsolatos feltételek meghatározása; — a Titkárság feladataira, elhelyezésére, szervezetére vonatkozó döntések; — a Közalapítvány vagyona feletti rendelkezés az SZMSZ-nek és a pénzkezelési szabályzatnak megfelelően; — a Közalapítvány céljainak eléréséhez a működési feltételek meghatározása és biztosítása; — a Közalapítványhoz való csatlakozásról való döntés és a csatlakozás feltételeinek meghatározása; — a Közalapítvány munkatervének, éves gazdálkodási tervének, valamint a mérlegének jóváhagyása és az elnök beszámolójának elfogadása; — döntés az éves beszámolók jóváhagyásáról és a közhasznúsági jelentés elfogadásáról, illetve nyilvánosságra hozatalának módjáról; — a kutatási programok vezetőinek a felkérése az oktatási miniszter javaslatára, mely javaslat a kuratórium önállóságát nem sértheti; — a vagyonkezelési, pénzkezelési és utalványozási szabályzat megállapítása és módosítása; — a közalapítvány gazdálkodási elveinek és szabályainak meghatározása; — döntés vállalkozás indításáról; — a Közalapítvány céljára rendelkezésre álló anyagi eszközök felhasználása feltételeinek, forrásainak és értékelési szempontjainak meghatározása; — a titkárság vezetője feletti munkáltatói jog gyakorlása, a munkaviszony létesítése és megszüntetése kivételével; — döntés a könyvvizsgáló személyéről és díjazásáról; — döntés a Közalapítvány által nyújtott támogatásokról és a támogatások felhasználásának ellenőrzése; — a csatlakozási kérelmek elbírálása, döntés a felajánlások elfogadásáról; — mindaz, amit az SZMSZ a kuratórium kizárólagos hatáskörébe utal, vagy amit a kuratórium a tisztségviselők jogköréből a saját hatáskörébe von. A kuratórium döntési jogait ülésein gyakorolja. A kuratórium szükség szerint, de évente legalább 4 alkalommal ülésezik. A kuratórium összehívását bármely tag kezdeményezheti és azt az elnök hívja össze. A meghívókat a napirendi pontokkal, valamint az ülések anyagaival, az ülést megelőzően 6 nappal, a tagoknak kézhez kell kapniuk. A kuratórium akkor határozatképes, ha az ülésen a tagoknak több mint a fele jelen van. Döntéseit egyszerű (azaz legalább 3 fő egybehangzó szavazatával) szótöbbséggel hozza. Szavazategyenlőség esetén az elnök szavazata dönt, kivéve a X. 1. pontban foglaltakat, valamint a beszámolót, a közhasznúsági jelentés elfogadását és nyilvánosságra hozatalát, amelyekhez az összes tag legalább 2/3-os szótöbbséggel hozott határozata szükséges. Határozatképtelenség esetén a kuratóriumot 14 napon belül ismét össze kell hívni. A kuratórium ülései nyilvánosak. Az elnök kivételes esetben zárt ülést rendelhet el, ha a nyílt ülés tartása jogszabályban előírt titokvédelmi vagy egyébként személyhez fűződő jogokat sértene. A kuratórium üléseit az elnök, akadályoztatása esetén az általa felkért kuratóriumi tag vezeti. Az ülésekről emlékeztetőt kell készíteni, amelyet a levezető elnök hagy jóvá. Az emlékeztetőt meg kell küldeni a tagoknak, továbbá a meghívottaknak azon napirendi pontok kivonatait, amelyeken a meghívott részt vett. A kuratórium döntéseit a Közalapítvány székhelyén történő kifüggesztéssel hozza nyilvánosságra. A kuratórium ülésein készült emlékeztetők tartalmazzák a kuratórium — évente újra kezdett sorszámozással ellátott — lehetőleg szó szerint rögzített döntéseit, azok részletes tartalmát, időpontját, hatályát, valamint a támogatók és ellenzők nevét és számarányát. A hozott határozatokat a határozatok könyvébe be kell vezetni. A Közalapítvány éves közhasznúsági jelentésébe bárki betekinthet, illetőleg abból saját költségére másolatot készíthet. A közalapítványi egyéb okiratokba való betekintés nyilvános. Az iratok — a betekintésre irányuló előzetes kérelem alapján — a kuratórium vagy a Felügyelő Bizottság tagjának a jelenlétében tekinthetők meg. A betekintést meg kell tagadni, ha a betekintés jogszabályban előírt titokvédelmi vagy egyéb személyhez fűződő jogokat sértene. 2001/43. szám A kuratórium döntéseit az érintettekkel írásban közli, a pályázatok címét, a megítélt támogatás összegét a döntést követő két hónapon belül a Magyar Tudomány és a Magyar Felsőoktatás folyóiratokban, valamint az Oktatási Minisztérium internetes honlapján is közzéteszi.

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes